Source: http://www.pn.org.mt/l_avukat_enerali_jopponi_li_l_qorti_tisma_b_ur_enza_r_rikors_kostituzzjoni_li_ressaq_il_kap_tal_oppo_izzjoni_biex_jing_ata_kopja_tal_inkjesta
Timestamp: 2019-07-21 15:29:08+00:00
Document Index: 2127855

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ']

L-Avukat Ġenerali jopponi li l-Qorti tisma’ b’urġenza r-rikors Kostituzzjoni li ressaq il-Kap tal-Oppożizzjoni biex jingħata kopja tal-inkjesta - Partit Nazzjonalista
L-Avukat Ġenerali jopponi li l-Qorti tisma’ b’urġenza r-rikors Kostituzzjoni li ressaq il-Kap tal-Oppożizzjoni biex jingħata kopja tal-inkjesta
L-Avukat Ġenerali ma jridx li l-Qorti tiddeċiedi b’urġenza r-rikors Kostituzzjonali li ressaq il-Kap tal-Oppożizzjoni imma jrid li jiddeċiedi hu biss. Dan wara li wieġeb li m’hemmx urġenza biex il-Qorti tisma’ r-rikors Kostituzzjonali li l-Kap tal-Oppożizzjoni Adrian Delia fetaħ sabiex jagħtih kopja sħiħa tal-atti tal-inkjesta tal-Maġistrat Aaron Bugeja. B’hekk jekk il-Qorti tagħti raġun lill-Oppożizzjoni jkun intilef ħafna aktar żmien li qatt ma jista’ jiġi rkuprat. L-Avukat Ġenerali jrid li jiddeċiedi kollox hu iżda mhu qatt lest jerfa’ r- responsabbilità meta jonqos.
L-Avukat Ġenerali qiegħed jabbuża mill-pożizzjoni tiegħu u issa żbilanċja ruħu b’mod sfaċċat favur il-Gvern għax il-Qorti ma tistax treġġa’ l-arloġġ lura u l-gwadann politiku jkun ittieħed. Id-deċiżjoni tal-Avukat Ġenerali li ma jagħtix kopja sħiħa tal-inkjesta lill-Kap tal- Oppożizzjoni tmur ukoll kontra l-Kostituzzjoni ta’ Malta u kontra l-Konvenzjoni Ewropea, filwaqt li qed toħloq żbilanċ politku serju bejn il-Gvern u l-Oppożizzjoni. L-iżbilanċ politiku li qed joħloq l-Avukat Ġenerali meta jippersisti li ma jagħtix kopja sħiħa tal-inkjesta tmur kontra l-prinċipju tat-trasparenza u l-interess nazzjonali.
Bid-deċiżjoni tiegħu, l-Avukat Ġenerali qed jostakola wkoll il-mod kif il-Kap tal- Oppożizzjoni jeżerċita dmirijietu skont il-liġi, meta n-nuqqas ta’ aċċess għar-rapport sħiħ tal- inkjesta qed isir bi ksur tad-dritt tal-Kap tal-Oppożizzjoni li jirċievi u jingħata aċċess għall- informazzjoni skont il-kariga li jokkupa bil-Kostituzzjoni biex ikun jista’ jaqdi dmirijietu. Dan għaliex filwaqt li l-Prim Ministru u l-Kap tal-Partit Laburista għandu kopja sħiħa tal- inkjesta tal-Maġistrat Bugeja, l-Kap tal-Oppożizzjoni u l-Kap tal-Partit Nazzjonalista m’għandux.